**12-11-2021**

**SHIRIKA LA VIWANGO TANZANIA**

****

**TAARIFA KWA WAANDISHI WA HABARI KUHUSU TUZO ZA UBORA ZA KITAIFA KWA MWAKA 2021/2022**

Shirika la Viwango Tanzania (TBS) pamoja na Taasisi ya Sekta Binafsi Tanzania (TPSF) tumekabidhiwa jukumu la kuanzisha Tuzo za Ubora za Kitaifa na Wizara ya Viwanda na Biashara. Hatua hii ni kufuatia makubaliano baina ya wanachama wa Jumuiya ya Maendeleo kwa nchi za Kusini mwa Afrika (SADC) ya kuanzisha tuzo za ubora ili kutambua na kukuza sekta ya biashara kupitia ubora wa bidhaa na huduma katika ukanda huu.

Tunapenda kuishukuru Serikali ya Jamhuri ya Muungano wa Tanzania kupitia Wizara ya Viwanda na Biashara kwa kutukabidhi TBS jukumu la kusimamia mchakato mzima wa tuzo hizo ikiwa ni maandalizi ya kushiriki mashindano ya SADC.

Tuzo hizi ni sehemu ya mipango ya serikali katika kuboresha huduma na bidhaa zinazozalishwa nchini kupitia matumizi ya viwango na kanuni za ubora kwa taasisi za umma na sekta binafsi ili kuhakikisha kuwa mifumo, bidhaa na huduma zinakidhi mahitaji ya kitaifa, kikanda na kimataifa na hivyo kufanya vizuri kwenye masoko ya ngazi zote hizo. Juhudi hizi ni uti wa mgongo kwa maendeleo endelevu ya kijamii na kiuchumi hasa katika Mapinduzi ya Nne ya Viwanda. Aidha, mashindano haya yameanzishwa ili kuwajengea uelewa wazalishaji na watoa huduma kuhusu uhusiano kati ya ubora na ushindani. Vile vile tuzo hizi zitaleta hamasa kwa wazalishaji wa bidhaa na watoa huduma hivyo kuongeza ushindani sawia.

Aidha TBS inapenda kuwajulisha kuwa mashindano ya tuzo za ubora 2021/2022 yanatarajiwa kuzinduliwa rasmi siku ya Jumatatu tarehe 15 Novemba, 2021 na Waziri wa Viwanda na Biashara Mhe. Prof. Kitila Mkumbo (Mb.) katika ofisi za TBS, Makao Makuu Dar es Salaam.

Mashindano haya yatafanyika katika vipengele vitano vifuatavyo:

1. Kipengele cha kwanza ni tuzo kwa Kampuni Bora ya mwaka;
2. Kipengele cha pili ni tuzo kwa Bidhaa Bora ya mwaka;
3. Kipengele cha tatu ni tuzo kwa Huduma Bora ya mwaka;
4. Kipengele cha nne ni tuzo kwa Muuzaji Bora wa bidhaa nje ya nchi; na
5. Kipengele cha tano ni kwa mtu mmoja aliyefanya vizuri kwenye masula ya ubora.

Kwa kipengele cha kwanza hadi cha nne zimeandaliwa tuzo kwenye makundi mawili kwa kila kipengele, yaani tuzo kwa kampuni kubwa na pia tuzo kwa kampuni ndogo au wajasiriamali wadogo. Kipengele cha tano kinahusisha tuzo kwa mtu mmoja pekee.

Hafla ya uzinduzi wa mashindano ya tuzo za ubora za kitaifa kwa mwaka 2021/2022 itaambatana na kukamilisha zoezi la kuwakabidhi tuzo washindi waliopatikana mwaka 2020, kupitia mashindano yaliyoandaliwa na TBS kwa kushirikiana na TPSF, CTI, SIDO, ZBS, TWCC, TCCIA na TANTRADE.

Shirika linaendelea kutambua umuhimu wenu katika kuelimisha umma juu ya masuala mbalimbali na nitumie fursa hii kuwaomba kuwa mabalozi wa kuwahamasisha wazalishaji wa bidhaa na watoa huduma kushiriki mashindano ya Tuzo za Ubora za mwaka 2021/2022. Pia naomba niwakaribishe katika hafla ya uzinduzi wa tuzo hizi inayotarajiwa kufanyika 15 Novemba, 2021.

Kwa taarifa Zaidi kuhusu hafla hii usisite kuwasiliana na:-

Mkurugenzi Mkuu,

Shirika la Viwango Tanzania (TBS),

S.L.P 9524,

Dar es Salaam.

Simu: +255(022)2450298/ Hotline 0800 110 827